PREDMET:	Poziv na suradnju na projektu:
		Leksikon hrvatskog iseljeništva i hrvatskih manjina

Poštovani!

Institut društvenih znanosti Ivo Pilar, temeljem narudžbe i uz suradnju Hrvatske matice iseljenika, radi na projektu Leksikon hrvatskog iseljeništva i hrvatskih manjina. U projekt je kao suradničke institucija uključen i Leksikografski zavod Miroslav Krleža te Nacionalna i sveučilišna knjižnica. Ostale relevantne institucije iz Hrvatske i inozemstva koje mogu pripomoći visokoj razini izvedbe ovog zahtjevnog i odgovornog projekta također se u pojedinim fazama pozivaju na suradnju.

Voditelj projekta je prof. dr. Vlado Šakić, ravnatelj Instituta Ivo Pilar, a u menadžmentu projekta sudjeluju ugledni hrvatski znanstvenici i stručnjaci u području migracija.

Pet je temeljnih ciljeva ovog projekta:
1.	Prikupljanje i analiza svih srodnih djela u Hrvatskoj i svijetu o iseljenoj Hrvatskoj i hrvatskim manjinama.
2.	Pronalaženje i prikupljanje novih i nepoznatih izvora informacija (kao što su privatne zbirke i pismohrane) u Hrvatskoj i svijetu, kao i analiza istih.
3.	Organiziranje prigodnih znanstveno-stručnih skupova u Hrvatskoj i zemljama s brojnijom iseljeničkom i manjinskom populacijom, na kojima će se raspraviti bitni sadržaji povezani s izradbom Leksikona.
4.	Prema modelu abecedarija, koji su izradili znanstvenici uključeni u projekt, opisivanje svih relevantnih osoba, organizacija, institucija, društava, zajednica, događaja i dr.
5.	Uređivanje tekstova i priprema za tisak u obliku Leksikona.

Faze projekta koje su iza nas smatramo učinjenim vrlo profesionalno, u skladu sa svim znanstvenim kriterijima i zahtjevima pojedine struke. U istraživačkom smislu zahvatili smo što je dublje i šire moguće kako bismo otvorili pretpostavke za svaki budući rad, poglavito smjerajući na izradu Enciklopedije hrvatskog iseljeništva i manjina.
U skladu s navedenim, po narudžbi Instituta Ivo Pilar i zahtjevima koji su se tijekom rada na projektu iskristalizirali, stručnjaci s Leksikografskog zavoda Miroslav Krleža izradili su bazu podataka kakva se do sada na sličnim projektima nije koristila. Nakon višemjesečnog usavršavanja baze podataka možemo se pohvaliti do sada najpreciznijom i najmodernijom bazom, koja sukladno tome dopušta unos iznimno velikog broja informacija o hrvatskom iseljeništvu i hrvatskim manjinama, a koji se po različitim kriterijima vrlo jednostavno i sustavno mogu prikupljati, pretraživati, koristiti u radu i poslužiti kako ovom tako i drugim, budućim projektima vezanim uz hrvatsko iseljeništvo i manjine.

Pozivate se da kao ugledna osoba pripomognete izradbi ovog važnog djela, a u kontekstu procesa integracije domovinske i iseljene hrvatske. 

Ukoliko pristajete na suradnju od Vas očekujemo da se projektu pridružite kao suradnik-verifikator te će Vam biti poslani materijali na prosudbu. Iz postojeće baze podataka bit će izdvojeni do sada prikupljeni podatci po zemljopisnom ključu, odnosno državi, gradu ili iseljeničkoj zajednici kojoj pripadate ili s kojom ste najbolje upoznati. Naime, problem s kojim se kao istraživači trenutno susrećemo je izrazito veliki broj ulaznih podataka od kojih samo manji dio može ući u tiskani Leksikon. Razlozi su isključivo tehničke naravi, što je i logično uzevši u obzir ogroman broj ulaznih podataka.
Vaš je zadatak, kao osobi koja je stručnjak i/ili upućena u svekoliki život svoje zajednice, da osobe, događaje, organizacije, tiskovine i dr. podatke koje od nas dobijete, podijelite u kategorije po principu važnosti, odnosno da prosudite temeljem argumenata i objektivnih pokazatelja koji od njih obavezno moraju ući u Leksikon (I. kategorija), koji su, iako istaknuti, manje zaslužni za određenu iseljeničku zajednicu (II. kategorija) i one koji po Vašem cijenjenom mišljenju nemaju  dovoljno sadržajnih pokazatelja koji bi ih za sada svrstavali u Leksikon (III kategorija).
Isto tako očekujemo i Vaše prijedloge, posebice ukoliko bilo koji podatak nedostaje a smatrate ga bitnim (osoba, organizacija, važan događaj, tiskovina, mjesto). Razlog eventualnog izostanka bitnog podatka je što se u nama dostupnoj literaturi isti ne spominje.
Bitno je naglasiti da svi podaci i sve navedene kategorije i dalje ostaju trajno pohranjeni u našoj bazi podataka te će se popunjavati s novim spoznajama i koristiti u istraživačko-znanstvene svrhe. 
Također, Vaše sudjelovanje kao stručnog suradnika bit će istaknuto u impresumu Leksikona.

Unaprijed zahvaljujemo!
Osoba za kontakt: Filip Majetić, asistent
Tel: 00385 1 4886 152; Fax: 00385 1 4828 296; mob: 00385 91 514 5415; 
e-mail: Filip.Majetic@pilar.hr 

S poštovanjem,
  							
Filip Majetić